KIRJALLINEN KYSYMYS E-0932/00 esittäjä(t): Michl Ebner (PPE-DE) neuvostolle. Ranskan ja Belgian havaitut sopimusrikkomukset.



Virallinen lehti nro 026 E , 26/01/2001 s. 0133 - 0133



KIRJALLINEN KYSYMYS E-0932/00 esittäjä(t): Michl Ebner (PPE-DE) neuvostolle (30. maaliskuuta 2000) Aihe: Ranskan ja Belgian havaitut sopimusrikkomukset Ranskan tasavalta ja Belgian hallitus ovat viime aikoina tulleet tunnetuiksi siitä, että ne ovat vaatineet tiukasti unionin perussopimusten noudattamista. Nämä aloitteet ovat sellaisinaan kannatettavia. Ne eivät kuitenkaan ole yleisiä vaatimuksia, vaan koskevat yksinomaan Itävaltaa. Euroopan yhdentymisen perustana olevien arvojen noudattamisen täytyy kuitenkin koskea kaikkia jäsenvaltioita. Virallisten tietojen mukaan (1) Ranskaa syytettiin vuosien 1995 ja 1998 välisenä aikana perussopimusten rikkomisesta 724 kertaa, joista virallisia huomautuksia oli 463, perusteltuja lausuntoja 206 ja kanteita yhteisön tuomioistuimeen 55. Belgian hallitusta syytettiin samana ajan kuluessa 589 kertaa, joista virallisia huomautuksia oli 333, perusteltuja lausuntoja 192 ja kanteita yhteisön tuomioistuimeen 64. Näin ollen Belgian hallitus ja Ranska eivät ole vain itsensä nimittäneitä sopimuksen täytäntöönpanon valvomisen edelläkävijöitä, vaan ne ovat jo vuosien ajan itse olleet samojen sopimusten rikkojia. Kumpikin valtio on näiden ikävien tilastotietojen ehdottomia kärkimaita, jotka ovat nousseet palkintokorokkeelle ja jopa voittajan paikalle. Vastaavasti vuosina 19951998 Itävaltaa vastaan nostettiin vain 5 kannetta yhteisöjen tuomioistuimessa, kun samaan aikaan Belgiaa vastaan nostettiin 64 ja Ranskaa vastaan 55 kannetta. Edelleen voidaan todeta, että Itävaltaa vastaan esitettiin vain 78 perusteltua lausuntoa, kun Ranskaa vastaan niitä esitettiin 206 ja Belgian hallitusta vastaan 192. Samoin Itävaltaa vastaan esitettiin vain 321 virallista huomautusta, kun taas Ranskaa vastaan niitä esitettiin 463 ja Belgiaa vastaan 333. Ranskalla ja Belgian hallituksella on Euroopan integraatioprosessissa ilmeisen holhoava asenne Itävaltaa kohtaan, joka on ollut EU:n jäsen vasta vuodesta 1995 lähtien ja on erittäin myönteisellä tavalla osoittanut noudattavansa perussopimuksia. Pyydän neuvoston puheenjohtajamaata ilmoittamaan, mihin toimiin se aikoo ryhtyä muistuttaakseen Ranskaa ja Belgian hallitusta siitä, että niiden on tunnustettava omat puutteensa Euroopan integraatioprosessin periaatteiden noudattamisessa sen sijaan että ne osoittelevat sormella toisten puutteita. Pyydän neuvoston puheenjohtajamaata myös ilmoittamaan, mihin toimiin se aikoo ryhtyä varmistaakseen, että kaikki ne jäsenvaltiot, jotka kunnostautuvat myönteisellä tavalla yhteisön säännöstön täytäntöönpanossa, saavat siitä julkisen tunnustuksen ja kiitoksen. (1) EYVL C 354, 7.12.1999, s. 75. Vastaus (8. kesäkuuta 2000) Neuvosto kiinnittää arvoisan parlamentin jäsenen huomiota siihen, että komissiolle eikä neuvoston puheenjohtajavaltiolle kuuluu huolehtia siitä, että perustamissopimuksen määräyksiä sovelletaan ja jäsenvaltiot täyttävät niille perustamissopimuksen mukaan kuuluvat velvollisuudet, koska komissio valvoo perussopimusten noudattamista (EY:n perustamissopimuksen 211 ja 226 artikla). Lisäksi palautetaan mieliin, että komissio julkaisee kaksi kertaa vuodessa sisämarkkinoiden tulostaulukon, jossa on yksityiskohtainen katsaus siitä, kuinka jäsenvaltiot ovat siirtäneet osaksi omaa lainsäädäntöään sisämarkkinoita koskevia direktiivejä, ja komission jäsenvaltioita vastaan aloittamista menettelyistä jäsenyysvelvoitteen noudattamatta jättämisestä. Jokaisesta tulostaulukosta keskustellaan sisämarkkinaneuvostossa.